རྡོ་རྗེ་གཅོད་པ་
ཤེས་རབ་ཀྱི་ཕ་རོལ་ཏུ་ཕྱིན་པ་རྡོ་རྗེ་གཅོད་པ་བཞུགས་སོ་དེ་ཅིའི་ཕྱིར་ཞེ་ན།རབ་འབྱོར།གལ་ཏེ་དེའི་ཚེ་བདག་ཏུ་འདུ་ཤེས་བྱུང་ན།དེའི་ཚེ་གནོད་སེམས་ཀྱི་འདུ་ཤེས་ཀྱང་འབྱུང་ལ།སེམས་ཅན་དུ་འདུ་ཤེས་པ་དང༌།སྲོག་ཏུ་འདུ་ཤེས་པ་དང༌།གང་ཟག་ཏུ་འདུ་ཤེས་པ་བྱུང་ན།དེའི་ཚེ་གནོད་སེམས་ཀྱི་འདུ་ཤེས་ཀྱང་འབྱུང་བའི་ཕྱིར་རོ།རབ་འབྱོར། ངས་མངོན་པར་ཤེས་ཏེ།འདས་པའི་དུས་ན་ང་ཚེ་རབས་ལྔ་བརྒྱར་བཟོད་པ་སྨྲ་བ་ཞེས་བྱ་བའི་དྲང་སྲོང་དུ་གྱུར་པ་དེའི་ཚེ་ན་ཡང་།ང་ལ་བདག་ཏུ་འདུ་ཤེས་མ་བྱུང༌།སེམས་ཅན་དུ་འདུ་ཤེས་པ་དང༌།སྲོག་ཏུ་འདུ་ཤེས་པ་དང༌།གང་ཟག་ཏུ་འདུ་ཤེས་པ་མ་བྱུང་ངོ།རབ་འབྱོར།དེ་ལྟ་བས་ན།བྱང་ཆུབ་སེམས་དཔའ་སེམས་དཔའ་ཆེན་པོས་འདུ་ཤེས་ཐམས་ཅད་རྣམ་པར་སྤངས་ཏེ།བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སེམས་བསྐྱེད་པར་བྱའོ།གཟུགས་ལ་ཡང་མི་གནས་པར་སེམས་བསྐྱེད་པར་བྱའོ།སྒྲ་དང༌།དྲི་དང༌།རོ་དང༌།རེག་བྱ་ལ་མི་གནས་པར་སེམས་བསྐྱེད་པར་བྱའོ།ཆོས་ལ་ཡང་མི་གནས་པར་སེམས་བསྐྱེད་པར་བྱའོ།ཆོས་མེད་པ་ལ་ཡང་མི་གནས་པར་སེམས་བསྐྱེད་པར་བྱའོ།ཅི་ལ་ཡང་མི་གནས་པར་སེམས་བསྐྱེད་པར་བྱའོ།དེ་ཅིའི་ཕྱིར་ཞེ་ན།གནས་པ་གང་ཡིན་པ་དེ་ཉིད་མི་གནས་པའི་ཕྱིར་ཏེ།  དེ་བས་ན་དེ་བཞིན་གཤེགས་པས་འདི་སྐད་དུ།བྱང་ཆུབ་སེམས་དཔའ་གང་ལ་ཡང་་མི་གནས་པར་སྦྱིན་པ་སྦྱིན་པར་བྱའོ་ཞེས་གསུངས་སོ།ཡང་རབ་འབྱོར།བྱང་ཆུབ་སེམས་དཔའ་འདི་ལྟར་སེམས་ཅན་ཐམས་ཅད་ཀྱི་དོན་གྱི་ཕྱིར་སྦྱིན་པ་ཡོངས་སུ་བཏང་བར་བྱའོ།སེམས་ཅན་དུ་འདུ་ཤེས་པ་གང་ཡིན་པ་དེ་ཉིད་ཀྱང་འདུ་ཤེས་མེད་པ་སྟེ།དེ་བཞིན་གཤེགས་པས་སེམས་ཅན་ཐམས་ཅད་ཅེས་གང་དག་གསུངས་པའི་སེམས་ཅན་དེ་དག་ཉིད་ཀྱང་མེད་པའོ།དེ་ཅིའི་ཕྱིར་ཞེ་ན།རབ་འབྱོར།དེ་བཞིན་གཤེགས་པ་ནི།ཡང་དག་པར་གསུང་པ་བདེན་པར་གསུངས་པ།དེ་བཞིན་ཉིད་དུ་གསུངས་བཔ་སྟེ།དེ་བཞིན་གཤེགས་པ་ནི།ལོག་པར་གསུངས་པ་མ་ཡིན་པའི་ཕྱིར་རོ།ཡང་རབ་འབྱོར།དེ་བཞིན་གཤེགས་པས་ཆོས་གང་ཡང་མངོན་པར་རྫོགས་པར་སངས་རྒྱས་པའམ།བསྟན་པ་དེ་ལ་བདེན་པ་ཡང་མེད།རྫུན་པ་ཡང་མེད་དོ།རབ་འབྱོར།འདི་ལྟ་སྟེ། དཔེར་ན་མིག་དང་ལྡན་པའི་མི་ཞིག་མུན་པར་ཞུགས་ན་ཅི་ཡང་མི་མཐོང་བ་དེ་བཞིན་དུ་གང་དངོས་པོར་ལྷུང་བས་སྦྱིན་པ་ཡོངས་སུ་གཏོང་བའི་བྱང་ཆུབ་སེམས་དཔའ་བལྟ་བར་བྱའོ།ཡང་རབ་འབྱོར།འདི་ལྟ་སྟེ།  དཔེར་ན།ནམ་ལངས་ཏེ་ཉི་མ་ཤར་ནས་མིག་དང་ལྡན་པའི་མིའི་གཟུགས་རྣམ་པ་སྣ་ཚོགས་དག་མཐོང་བ་དེ་བཞིན་དུ་གང་དངོས་པོར་མ་ལྷུང་བས་སྦྱིན་པ་ཡོངས་སུ་གཏོང་བའི་བྱང་ཆུབ་སེམས་དཔའ་བལྟ་བར་བྱའོ།ཡང་རབ་འབྱོར། རིགས་ཀྱི་བུའམ་རིགས་ཀྱི་བུ་མོ་གང་དག་ཆོས་ཀྱི་རྣམ་གྲངས་འདི་ལེན་པ་དང༌།འཛིན་པ་དང༌།འཆང་བ་དང་།ཀློག་པ་དང༌།ཀུན་ཆུབ་པར་བྱེད་པ་དང༌།གཞན་དག་ལ་་རྒྱ་ཆེར་ཡང་དག་པར་རབ་ཏུ་སྟོན་པ་དེ་དག་ནི།དེ་བཞིན་གཤེགས་པས་མཁྱེན།དེ་བཞིན་གཤེགས་པས་གཟིགས་ཏེ།སེམས་ཅན་དེ་དག་ཐམས་ཅད་ནི།བསོད་ནམས་ཀྱི་ཕུང་པོ་དཔག་ཏུ་མེད་པ་བསྐྱེད་པར་འགྱུར་རོ།ཡང་རབ་འབྱོར།སྐྱེས་པའམ་བུད་མེད་གང་ཞིག་སྔ་དྲོའི་དུས་ཀྱི་ཚེ་ལུས་གངྒཱའི་ཀླུང་གི་བྱེ་མ་སྙེད་ཡོངས་སུ་གཏོང་ལ།ཕྱེད་ཀྱི་དུས་དང༌།ཕྱི་དྲོའི་དུས་ཀྱི་ཚེ་ཡང་ལུས་གངྒཱའི་ཀླུང་གི་བྱེ་མ་སྙེད་ཡོངས་སུ་གཏོང་སྟེ།  རྣམ་གྲངས་འདི་ལྟ་བུར་བསྐལ་པ་བྱེ་བ་ཁྲག་ཁྲིག་འབུམ་ཕྲག་དུ་མར་ལུས་ཡོངས་སུ་གཏོང་བ་བས།  གང་གིས་ཆོས་ཀྱི་རྣམ་གྲངས་འདི་ཐོས་ནས་མི་སྤོང་ན།དེ་ཉིད་གཞི་དེ་ལས་བསོད་ནམས་ཆེས་མང་དུ་གྲངས་མེད་དཔག་ཏུ་མེད་པ་བསྐྱེད་ན།གང་གིས་ཡི་གེར་བྲིས་ནས་ལེན་པ་དང༌།འཛིན་པ་དང༌།འཆང་བ་དང་།ཀློག་པ་དང༌།ཀུན་ཆུབ་པར་བྱེད་པ་དང༌།གཞན་དག་ལ་་རྒྱ་ཆེར་ཡང་དག་པར་རབ་ཏུ་སྟོན་པ་ལྟ་ཅི་སྨོས།ཡང་རབ་འབྱོར།ཆོས་ཀྱི་རྣམ་གྲངས་འདི་ནི།བསམ་གྱིས་མི་ཁྱབ་ཅིང་མཚུངས་པ་མེད་དེ།འདིའི་རྣམ་པར་སྨིན་པ་ཡང་བསམ་གྱིས་མི་ཁྱབ་པ་ཉིད་དུ་རིག་པར་བྱའོ།ཆོསཀྱི་རྣམ་གྲངས་འདི་ནི་ཐེག་པ་མཆོག་ལ་ཡང་དག་པར་ཞུགས་པའི་སེམས་ཅན་རྣམས་ཀྱི་དོན་དང་།  ཐེག་པ་ཕུལ་དུ་ཕྱིན་པ་ལ་ཡང་དག་པར་ཞུགས་པའི་སེམས་ཅན་རྣམས་ཀྱི་དོན་གྱི་ཕྱིར་དེ་བཞིན་གཤེགས་པས་གསུངས་སོ།གང་དག་ཆོས་ཀྱི་རྣམ་གྲངས་འདི་ལེན་པ་དང༌།འཛིན་པ་དང༌།འཆང་བ་དང་།ཀློག་པ་དང༌།ཀུན་ཆུབ་པར་བྱེད་པ་དང༌།གཞན་དག་ལ་་རྒྱ་ཆེར་ཡང་དག་པར་རབ་ཏུ་སྟོན་པ་དེ་དག་ནི།དེ་བཞིན་གཤེགས་པས་མཁྱེན།དེ་བཞིན་གཤེགས་པས་གཟིགས་ཏེ།སེམས་ཅན་དེ་དག་ཐམས་ཅད་ནི།བསོད་ནམས་ཀྱི་ཕུང་པོ་དཔག་ཏུ་མེད་པ་དང་ལྡན་པར་འགྱུར།བསོད་ནམས་ཀྱི་ཕུང་པོ་བསམ་གྱིས་མི་ཁྱབ་པ་དང༌།  མཚུངས་པ་མེད་པ་དང༌།གཞལ་དུ་མེད་པ་དང༌།ཚད་མེད་པ་དང་ལྡན་པར་འགྱུར་ཏེ།སེམས་ཅན་དེ་དག་ཐམས་ཅད་ངའི་བྱང་ཆུབ་ཕྲག་པ་ལ་ཐོགས་པར་འགྱུར་རོ།དེ་ཅིའི་ཕྱིར་ཞེ་ན།  རབ་འབྱོར།དམན་པ་ལ་མོས་པ་རྣམས་ཀྱིས་ཆོས་ཀྱི་རྣམ་གྲངས་འདི་མཉན་པར་མི་ནུས་ཏེ།བདག་ཏུ་ལྟ་བ་རྣམས་ཀྱིས་མ་ཡིན།  སེམས་ཅན་དུ་ལྟ་བ་རྣམས་ཀྱིས་མ་ཡིན།སྲོག་ཏུ་ལྟ་བ་རྣམས་ཀྱིས་མ་ཡིན་ཞིང༌།གང་ཟག་ཏུ་ལྟ་བ་རྣམས་ཀྱིས་མཉན་པ་དང༌།བླང་བ་དང༌།གཟུང་བ་དང༌།ཀློག་པ་དང༌།ཀུན་ཆུབ་པར་བྱེད་མི་ནུས་ཏེ།དེ་ནི་གནས་མེད་པའི་ཕྱིར་རོ།ཡང་རབ་འབྱོར།ས་ཕྱོགས་གང་ན་མདོ་སྡེ་འདི་སྟོན་པའི་ས་ཕྱོགས་དེ།ལྷ་དང༌།མི་དང༌།ལྷ་མ་ཡིན་དུ་བཅས་པའི་འཇིག་རྟེན་གྱི་མཆོད་པ་བྱ་བར་འོས་པར་འགྱུར་རོ།ས་ཕྱོགས་དེ་ཕྱག་བྱ་བར་འོས་པ་དང༌།བསྐོར་བ་བྱ་བར་འོས་པར་འགྱུར་ཏེ།ས་ཕྱོགས་དེ་མཆོད་རྟེན་ལྟ་བུར་འགྱུར་རོ།ཡང་རབ་འབྱོར། རིགས་ཀྱི་བུའམ་རིགས་ཀྱི་བུ་མོ་གང་དག་འདི་ལྟ་བུའི་མདོ་སྡེའི་ཚིག་འདི་དག་ལེན་པ་དང༌།འཛིན་པ་དང༌།འཆང་བ་དང་།ཀློག་པ་དང༌།ཀུན་ཆུབ་པར་བྱེད་པ་དེ་དག་ནི།མནར་བར་འགྱུར།ཤིན་ཏུ་མནར་བར་འགྱུར་རོ།དེ་ཅིའི་ཕྱིར་ཞེ་ན།རབ་འབྱོར།སེམས་ཅན་དེ་དག་ནི་ཚེ་རབས་སྔ་མའི་མི་དགེ་བའི་ལས་ངན་སོང་དུ་སྐྱེ་བར་འགྱུར་བ་གང་དག་བྱས་པ་དེ་དག་ཚེ་འདི་ཉིད་ལ་མནར་བས།ཚེ་རབས་སྔ་མའི་མི་དགེ་བའི་ལས་ངན་སོང་དུ་སྐྱེ་བར་འགྱུར་བ་གང་དག་བྱས་པ་དེདག་བྱང་བར་འགྱུར་ཏེ།སངས་རྒྱས་ཀྱི་བྱང་ཆུབ་ཀྱང་འཐོབ་པར་འགྱུར་རོ།རབ་འབྱོར།ངས་མངོན་པར་ཤེས་ཏེ།འདས་པའི་དུས་བསྐལ་པ་གྲངས་མེད་པའི་ཡང་ཆེས་གྲངས་མེད་པ་ན།དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་མར་མེ་མཛད་ཀྱི་སྔ་རོལ་གྱི་ཡང་ཆེས་སྔ་རོལ་ན།སངས་རྒྱས་བྱེ་བ་ཁྲག་ཁྲིག་འབུམ་ཕྲག་བརྒྱད་ཅུ་རྩ་བཞི་དག་བྱུང་བ་ངས་མཉེས་པར་བྱས་ཏེ།མ་མཉེས་པར་མ་བྱས་ནས་ཐུགས་འབྱུང་བར་་མ་བྱས་ཏེ།  རབ་འབྱོར།སངས་རྒྱས་བཅོམ་ལྡན་འདས་དེ་དག་ལས་མཉེས་པར་བྱས་ནས་ཐུགས་བྱུང་བར་མ་བྱས་པ་གང་ཡིན་པ་དང༌།ཕྱི་མའི་དུས་ལྔ་བརྒྱ་ཐ་མར་གྱུར་པ་ན།མདོ་སྡེ་འདི་ལེན་པ་དང༌།འབྲི་བ་དང་།འཛིན་པ་དང༌།ཀློག་པ་དང༌།ཀུན་ཆུབ་པར་བྱེད་པ་གང་ཡིན་པ་ལས།རབ་འབྱོར།བསོད་ནམས་ཀྱི་ཕུང་པོ་འདི་ལ་བསོད་ནམས་ཀྱི་ཕུང་པོ་སྔ་མས་བརྒྱའི་ཆར་ཡང་ཉེ་བར་མི་འགྲོ།སྟོང་གི་ཆ་དང༌།འབུམ་གྱི་ཆ་དང༌།གྲངས་དང༌།ཚད་་དང༌།བགྲང་བ་དང༌།དཔེ་དང༌།ཟླ་དང༌།རྒྱུར་ཡང་མི་བཟོད་དོ།རབ་འབྱོར།གལ་ཏེ་དེའི་ཚེ།  རིགས་ཀྱི་བུའམ་རིགས་ཀྱི་བུ་མོ་གང་དག་བསོད་ནམས་ཀྱི་ཕུང་པོ་ཇི་སྙེད་རབ་ཏུ་འཛིན་པར་འགྱུར་བའི་རིགས་ཀྱི་བུའམ་རིགས་ཀྱི་བུ་མོ་དེ་དག་གི་བསོད་ནམས་ཀྱི་ཕུང་པོ་ངས་བརྗོད་ན།སེམས་ཅན་རྣམས་མྱོས་མྱོས་པོར་འགྱུར་ཞིང་སེམས་འཁྲུགས་པར་འགྱུར་རོ།ཡང་རབ་འབྱོར།  ཆོས་ཀྱི་རྣམ་གྲངས་འདི་བསམ་གྱིས་མི་ཁྱབ་སྟེ།འདིའི་རྣམ་པར་སྨིན་པ་ཡང་བསམ་གྱིས་མི་ཁྱབ་པ་ཉིད་དུ་རིག་པར་བྱའོ། དེ་ནས་བཅོམ་ལྡན་འདས་ལ་ཚེ་དང་ལྡན་པ་རབ་འབྱོར་གྱིས་འདི་སྐད་ཅེས་གསོལ་ཏོ།བཅོམ་ལྡན་འདས།བྱང་ཆུབ་སེམས་དཔའི་ཐེག་པ་ལ་ཡང་དག་པར་ཞུགས་པ་རྣམས་ཀྱིས།ཇི་ལྟར་གནས་པར་བགྱི།ཇི་ལྟར་བསྒྲུབ་པར་བགྱི།ཇི་ལྟར་སེམས་རབ་ཏུ་གཟུང་བར་བགྱི།དེ་སྐད་ཅེས་གསོལ་བ་དང་།བཅོམ་ལྡན་འདས་ཀྱིས་ཚེ་དང་ལྡན་པ་རབ་འབྱོར་ལ་འདི་སྐད་ཅེས་བཀའ་སྩལ་ཏོ།རབ་འབྱོར།འདི་ལ་བྱང་ཆུབ་སེམས་དཔའི་ཐེག་པ་ལ་ཡང་དག་པར་ཞུགས་པས་འདི་སྙམ་དུ།བདག་གིས་སེམས་ཅན་ཐམས་ཅད་ཕུང་པོ་ལྷག་མ་མེད་པའི་མྱ་ངན་ལས་འདས་པའི་དབྱིངས་སུ་ཡོངས་སུ་མྱ་ངན་ལས་བཟླའོ།དེ་ལྟར་སེམས་ཅན་ཚད་མེད་པཡོངས་སུ་མྱ་ངན་ལས་འདས་ཀྱང་སེམས་ཅན་གང་ཡང་ཡོངས་སུ་མྱ་ངན་ལས་འདས་པར་གྱུར་པ་མེད་དོ།སྙམ་དུ་སེམས་བསྐྱེད་པར་བྱའོ།དེ་ཅིའི་ཕྱིར་ཞེ་ན།རབ་འབྱོར།གལ་ཏེ་བྱང་ཆུབ་སེམས་དཔའ་སེམས་ཅན་དུ་འདུ་ཤེས་འཇུག་ན།དེ་བྱང་ཆུབ་སེམས་དཔའ་ཞེས་མི་བྱ་ལ།གང་ཟག་གི་བར་དུ་འདུ་ཤེས་འཇུག་ན་ཡང་།དེ་བྱང་ཆུབ་སེམས་དཔའ་ཞེས་མི་བྱ་བའི་ཕྱིར་རོ།དེ་ཅིའི་ཕྱིར་ཞེ་ན།  རབ་འབྱོར།བྱང་ཆུབ་སེམས་དཔའི་ཐེག་པ་ལ་ཡང་དག་པར་ཞུགས་པ་ཞེས་བྱ་བའི་ཆོས་དེ་གང་ཡང་མེད་པའི་ཕྱིར་རོ།  རབ་འབྱོར་འདི་ཇི་སྙམ་དུ་སེམས།དེ་བཞིན་གཤེགས་པས་དེ་བཞིན་གཤེགས་པ་མར་མེ་མཛད་ལས་གང་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་སངས་རྒྱས་པའི་ཆོས་གང་ཡང་ཡོད་སྙམ་མམ།དེ་སྐད་ཅེས་བཀའ་སྩལ་པ་དང༌།བཅོམ་ལྡན་འདས་ལ་ཚེ་དང་ལྡན་པ་རབ་འབྱོར་གྱིས་འདི་སྐད་ཅེས་གསོལ་ཏོ། བཅོམ་ལྡན་འདས་དེ་བཞིན་གཤེགས་པས་དེ་བཞིན་གཤེགས་པ་མར་མེ་མཛད་ལས་གང་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་སངས་རྒྱས་པའི་ཆོས་དེ་ཡང་མ་མཆིས་སོ།  དེ་སྐད་ཅེས་གསོལ་བ་དང༌།བཅོམ་ལྡན་འདས་ཀྱིས་ཚེ་དང་ལྡན་པ་རབ་འབྱོར་ལ་འདི་སྐད་ཅེས་བཀའ་སྩལ་ཏོ།རབ་འབྱོར།དེ་དེ་བཞིན་ནོ།  དེ་དེ་བཞིན་ཏེ།དེ་བཞིན་གཤེགས་པས་དེ་བཞིན་གཤེགས་པ་མར་མེ་མཛད་ལས་གང་བླ་ན་མེད་པ་ཡང་དག་པར་རྫོགས་པའི་སངས་རྒྱས་པའི་ཆོས་དེ་གང་ཡང་མེད་དོ། རབ་འབྱོར།གལ་ཏེ་དེ་བཞིན་གཤེགས་པས་གང་མངོན་པར་རྫོགས་པར་སངས་རྒྱས་པའི་ཆོས་དེ་འགའ་ཞིག་ཡོད་པར་གྱུར་ན།དེ་བཞིན་གཤེགས་པ་མར་མེ་མཛད་ཀྱིས་ང་ལ་བྲམ་ཟེའི་ཁྱེའུ།ཁྱོད་མ་འོངས་པའི་དུས་ན། དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཤཱཀྱ་ཐུབ་པ་ཞེས་བྱ་བར་འགྱུར་རོ་ཞེས་ལུང་མི་སྟོན་པ་ཞིག་ན། རབ་འབྱོར།འདི་ལྟར་དེ་བཞིན་གཤེགས་པས་གང་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་སངས་རྒྱས་པའི་ཆོས་དེ་གང་ཡང་མེད་པས།དེའི་ཕྱིར་དེ་བཞིན་གཤེགས་པ་མར་མེ་མཛད་ཀྱིས་ང་ལ་བྲམ་ཟེའི་ཁྱེའུ།ཁྱོད་མ་འོངས་པའི་དུས་ན།  དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཤཱཀྱ་ཐུབ་པ་ཞེས་བྱ་བར་འགྱུར་རོ་ཞེས་ལུང་བསྟན་ཏོ།དེ་ཅིའི་ཕྱིར་ཞེ་ན།རབ་འབྱོར།དེ་བཞིན་གཤེགས་པ་ཞེས་བྱ་བ་ནི།ཡང་དག་པའི་དེ་བཞིན་ཉིད་ཀྱི་ཚིག་བླ་དྭགས་ཡིན་པའི་ཕྱིར་རོ། ཡང་རབ་འབྱོར།གང་ལ་ལ་ཞིག་འདི་སྐད་དུ།དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཀྱིས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་སངས་རྒྱས་སོ་ཞེས་ཟེར་ན།དེ་ལོག་པར་སྨྲ་བ་ཡིན་ནོ།དེ་ཅིའི་ཕྱིར་ཞེ་ན།རབ་འབྱོར།  དེ་བཞིན་གཤེགས་པས་གང་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་་སངས་་རྒྱས་པའི་ཆོས་དེ་གང་ཡང་མེད་པའི་ཕྱིར་རོ།རབ་འབྱོར།  དེ་བཞིན་གཤེགས་པས་ཆོས་གང་མངོན་པར་རྫོགས་པར་སངས་རྒྱས་པ་པའམ།བསྟན་པ་དེ་ལ་བདེན་པ་ཡང་མེད།རྫུན་པ་ཡང་མེད་དོ།  དེ་བས་ན་དེ་བཞིན་གཤེགས་པས་ཆོས་ཐམས་ཅད་སངས་རྒྱས་ཀྱི་ཆོས་ཞེས་གསུངས་སོ།རབ་འབྱོར།ཆོས་ཐམས་ཅད་ཅེས་བྱ་བ་ནི།  དེ་དག་ཐམས་ཅད་ཆོས་མེད་པ་ཡིན་ཏེ།དེས་ན་ཆོས་ཐམས་ཅད་སངས་རྒྱས་ཀྱི་ཆོས་ཞེས་བྱའོ།རབ་འབྱོར།འདི་ལྟ་སྟེ།  དཔེར་ན།སྐྱེས་བུ་ཞིག་མིའི་ལུས་དང་ལྡན་ཞིང་ལུས་ཆེན་པོར་གྱུར་པ་བཞིན་ནོ།ཚེ་དང་ལྡན་པ་རབ་འབྱོར་གྱིས་གསོལ་བ།བཅོམ་ལྡན་འདས།དེ་བཞིན་གཤེགས་པས་སྐྱེས་བུ་མིའི་ལུས་དང་ལྡན་ཞིང་ལུས་ཆེན་པོ་ཞེས་གང་གསུངས་པ་དེ།དེ་བཞིན་གཤེགས་པས་ལུས་མ་མཆིས་པར་གསུངས་ཏེ།དེས་ན་ལུས་དང་ལྡན་ཞིང་ལུས་ཆེན་པོ་ཞེས་བགྱིའོ།བཅོམ་ལྡན་འདས་ཀྱིས་བཀའ་སྩལ་པ།རབ་འབྱོར།དེ་དེ་བཞིན་ནོ།དེ་དེ་བཞིན་ཏེ།བྱང་ཆུབ་སེམས་དཔའ་གང་འདི་སྐད་དུ།བདག་གིས་སེམས་ཅན་རྣམས་ཡོངས་སུ་མྱ་ངན་ལས་བཟླའོ་ཞེས་ཟེར་ན།དེ་བྱང་ཆུབ་སེམས་དཔའ་ཞེས་མི་བྱའོ།  དེ་ཅིའི་ཕྱིར་ཞེ་ན།རབ་འབྱོར།བྱང་ཆུབ་སེམས་དཔའ་ཞེས་བྱ་བའི་ཆོས་དེ་གང་ཡང་ཡོད་སྙམ་མམ།རབ་འབྱོར་གྱིས་གསོལ་པ།བཅོམ་ལྡན་འདས།དེ་ནི་མ་ལགས་སོ།བཅོམ་ལྡན་འདས་ཀྱིས་བཀའ་སྩལ་པ།རབ་འབྱོར།དེ་བས་ན་དེ་བཞིན་གཤེགས་པས་ཆོས་ཐམས་ཅད་ནི།སེམས་ཅན་མེད་པ།སྲོག་མེད་པ།གང་ཟག་མེད་པའོ་ཞེས་གསུངས་ངོ།ཡང་རབ་འབྱོར།བྱང་ཆུབ་སེམས་དཔའ་གང་ཞིག་འདི་སྐད་དུ།བདག་གིས་ཞིང་བཀོད་པ་རྣམས་བསྒྲུབ་བོ་ཞེས་ཟེར་ན།དེ་ཡང་དེ་བཞིན་དུ་བརྗོད་པར་བྱའོ།དེ་ཅིའི་ཕྱིར་ཞེ་། རབ་འབྱོར།ཞིང་བཀོད་པ་རྣམས་ཞིང་བཀོད་པ་རྣམས་ཞེས་བྱ་བ་ནི།དེ་དག་བཀོད་པ་མེད་པར་དེ་བཞིན་གཤེགས་པས་གསུངས་པའི་ཕྱིར་ཏེ།དེས་ན་ཞིང་བཀོད་པ་རྣམས་ཞེས་བྱའོ།རབ་འབྱོར།བྱང་ཆུབ་སེམས་དཔའ་གང་ཞིག་འདི་སྐད་དུ།ཆོས་རྣམས་ནི།བདག་མེད་པའོ། ཆོས་རྣམས་ནི།བདག་མེད་པའོ་ཞེས་མོས་པ་དེ་ནི།དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཀྱིས་བྱང་ཆུབ་སེམས་དཔའ་བྱང་ཆུབ་སེམས་དཔའ་ཆེན་པོ་ཞེས་བརྗོད་དོ།རབ་འབྱོར་འདི་ཇི་སྙམ་དུ་སེམས།དེ་བཞིན་གཤེགས་པ་ལ་ཤའི་སྤྱན་མངའ་སྙམ་མམ།རབ་འབྱོར་གྱིས་གསོལ་པ།བཅོམ་ལྡན་འདས།དེ་དེ་ལྟར་ལགས་ཏེ།དེ་བཞིན་གཤེགས་པ་ལ་ཤའི་སྤྱན་མངའོ།བཅོམ་ལྡན་འདས་ཀྱིས་བཀའ་སྩལ་པ།  རབ་འབྱོར་འདི་ཇི་སྙམ་དུ་སེམས།དེ་བཞིན་གཤེགས་པ་ལ་ལྷའི་སྤྱན་མངའ་སྙམ་མམ།རབ་འབྱོར་གྱིས་གསོལ་པ།བཅོམ་ལྡན་འདས།དེ་དེ་ལྟར་ལགས་ཏེ།དེ་བཞིན་གཤེགས་པ་ལ་ལྷའི་སྤྱན་མངའོ།བཅོམ་ལྡན་འདས་ཀྱིས་བཀའ་སྩལ་པ།  རབ་འབྱོར་འདི་ཇི་སྙམ་དུ་སེམས།དེ་བཞིན་གཤེགས་པ་ལ་ཤེས་རབ་ཀྱི་སྤྱན་མངའ་སྙམ་མམ།རབ་འབྱོར་གྱིས་གསོལ་པ།བཅོམ་ལྡན་འདས།དེ་དེ་ལྟར་ལགས་ཏེ།དེ་བཞིན་གཤེགས་པ་ལ་ཤེས་རབ་ཀྱི་སྤྱན་མངའོ།བཅོམ་ལྡན་འདས་ཀྱིས་བཀའ་སྩལ་པ།རབ་འབྱོར་འདི་ཇི་སྙམ་དུ་སེམས།དེ་བཞིན་གཤེགས་པ་ལ་ཆོས་ཀྱི་སྤྱན་མངའ་སྙམ་མམ།རབ་འབྱོར་གྱིས་གསོལ་པ།བཅོམ་ལྡན་འདས།དེ་དེ་ལྟར་ལགས་ཏེ།དེ་བཞིན་གཤེགས་པ་ལ་ཆོས་ཀྱི་སྤྱན་མངའོ།བཅོམ་ལྡན་འདས་ཀྱིས་བཀའ་སྩལ་པ།རབ་འབྱོར་འདི་ཇི་སྙམ་དུ་སེམས།དེ་བཞིན་གཤེགས་པ་ལ་སངས་རྒྱས་ཀྱི་སྤྱན་མངའམ།རབ་འབྱོར་གྱིས་གསོལ་པ།བཅོམ་ལྡན་འདས།དེ་དེ་ལྟར་ལགས་ཏེ།དེ་བཞིན་གཤེགས་པ་ལ་སངས་རྒྱས་ཀྱི་སྤྱན་མངའོ།བཅོམ་ལྡན་འདས་ཀྱིས་བཀའ་སྩལ་པ།རབ་འབྱོར་འདི་ཇི་སྙམ་དུ་སེམས།  གངྒཱའི་ཀླུང་གི་བྱེ་མ་ཇི་སྙེད་པ་གངྒཱའི་ཀླུང་ཡང་དེ་སྙེད་ཁོ་ནར་གྱུར་ལ།  དེ་དག་གི་བྱེ་མ་དེ་སྙེད་ཀྱི་འཇིག་རྟེན་གྱི་ཁམས་སུ་གྱུར་ན།འཇིག་རྟེན་གྱི་ཁམས་དེ་དག་ཅི་མང་བ་ཡིན་སྙམ་མམ།རབ་འབྱོར་གྱིས་གསོལ་པ།བཅོམ་ལྡན་འདས།དེ་དེ་ལྟར་ལགས་ཏེ།འཇིག་རྟེན་གྱི་ཁམས་དེ་དག་མང་ལགས་སོ།བཅོམ་ལྡན་འདས་ཀྱིས་བཀའ་སྩལ་པ།རབ་འབྱོར།འཇིག་རྟེན་གྱི་ཁམས་དེ་དག་ན་སེམས་ཅན་ཇི་སྙེད་ཡོད་པ་དེ་དག་གི་བསམ་པ་ཐ་དད་པའི་སེམས་ཀྱི་རྒྱུན་ངས་རབ་ཏུ་ཤེས་སོ།དེ་ཅིའི་ཕྱིར་ཞེ་ན།རབ་འབྱོར།སེམས་ཀྱི་རྒྱུན་སེམས་ཀྱི་རྒྱུན་ཞེས་བྱ་བ་ནི།དེ་རྒྱུན་མེད་པར་དེ་བཞིན་གཤེགས་པས་གསུངས་པའི་ཕྱིར་ཏེ།དེས་ན་སེམས་ཀྱི་རྒྱུན་ཞེས་བྱའོ།དེ་ཅིའི་ཕྱིར་ཞེ་ན།རབ་འབྱོར།འདས་པའི་སེམས་ཀྱང་དམིགས་སུ་མེད།མ་འོངས་པའི་སེམས་ཀྱང་དམིགས་སུ་མེད།ད་ལྟར་བྱུང་བའི་སེམས་ཀྱང་དམིགས་སུ་མེད་པའི་ཕྱིར་རོ།རབ་འབྱོར་འདི་ཇི་སྙམ་དུ་སེམས།གང་གིས་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་འདི་རིན་པོ་ཆེ་སྣ་བདུན་གྱིས་ཡོངས་སུ་གང་བར་བྱས་ཏེ་སྦྱིན་པ་བྱིན་ན།  རིགས་ཀྱི་བུའམ་རིགས་ཀྱི་བུ་མོ་དེ་གཞི་དེ་ལས་བསོད་ནམས་མང་དུ་བསྐྱེད་དམ།རབ་འབྱོར་གྱིས་གསོལ་པ།བཅོམ་ལྡན་འདས་མང་ལགས་སོ།བདེ་བར་གཤེགས་པ་མང་ལགས་སོ།བཅོམ་ལྡན་འདས་ཀྱིས་བཀའ་སྩལ་པ།རབ་འབྱོར།དེ་དེ་བཞིན་ནོ།དེ་དེ་བཞིན་ཏེ།རིགས་ཀྱི་བུའམ་རིགས་ཀྱི་བུ་མོ་དེ་གཞི་དེ་ལས་བསོད་ནམས་ཀྱི་ཕུང་པོ་མང་དུ་བསྐྱེད་དོ།ཡང་རབ་འབྱོར།གལ་ཏེ་བསོད་ནམས་ཀྱི་ཕུང་པོ་བསོད་ནམས་ཀྱི་ཕུང་པོར་གྱུར་ན།བསོད་ནམས་ཀྱི་ཕུང་པོ་བསོད་ནམས་ཀྱི་ཕུང་པོ་ཞེས་དེ་བཞིན་གཤེགས་པས་མི་གསུང་ངོ།རབ་འབྱོར་འདི་ཇི་སྙམ་དུ་སེམས།གཟུགས་ཀྱི་སྐུ་ཡོངས་སུ་གྲུབ་པས་དེ་བཞིན་གཤེགས་པར་བལྟ་བར་བྱ་སྙམ་མམ།རབ་འབྱོར་གྱིས་གསོལ་པ།བཅོམ་ལྡན་འདས།དེ་ནི་མ་ལགས་་སོ།གཟུགས་ཀྱི་སྐུ་ཡོངས་སུ་གྲུབ་པས་དེ་བཞིན་གཤེགས་པར་བལྟ་བར་མི་བགྱི་ལགས་སོ།དེ་ཅིའི་སླད་དུ་ཞེ་ན།བཅོམ་ལྡན་འདས།གཟུགས་ཀྱི་སྐུ་ཡོངས་སུ་གྲུབ་པ་ཞེས་བགྱི་བ་ནི།དེ་ཡོངས་སུ་གྲུབ་པ་མ་མཆིས་པར་དེ་བཞིན་གཤེགས་པས་གསུངས་པའི་སླད་དུ་སྟེ།དེས་ན་གཟུགས་ཀྱི་སྐུ་ཡོངས་སུ་གྲུབ་པ་ཞེས་བགྱིའོ།བཅོམ་ལྡན་འདས་ཀྱིས་བཀའ་སྩལ་པ།རབ་འབྱོར་འདི་ཇི་སྙམ་དུ་སེམས།མཚན་ཕུན་སུམ་ཚོགས་པས།དེ་བཞིན་གཤེགས་པར་བལྟ་བར་བྱ་སྙམ་མམ།རབ་འབྱོར་གྱིས་གསོལ་པ།བཅོམ་ལྡན་འདས།དེ་ནི་མ་ལགས་སོ།མཚན་ཕུན་སུམ་ཚོགས་པས་དེ་བཞིན་གཤེགས་པར་མི་བལྟ་བར་མི་བགྱི་ལགས་སོ།དེ་ཅིའི་སླད་དུ་ཞེ་ན།དེ་བཞིན་གཤེགས་པས་མཚན་ཕུན་སུམ་ཚོགས་པ་གང་གསུངས་པ་དེ།མཚན་ཕུན་སུམ་ཚོགས་པ་མ་མཆིས་པར་དེ་བཞིན་གཤེགས་པས་གསུངས་པའི་སླད་དུ་སྟེ།དེས་ན་མཚན་ཕུན་སུམ་ཚོགས་པ་ཞེས་བགྱིའོ།བཅོམ་ལྡན་འདས་ཀྱིས་བཀའ་སྩལ་པ།རབ་འབྱོར་འདི་ཇི་སྙམ་དུ་སེམས།དེ་བཞིན་གཤེགས་པ་འདི་སྙམ་དུ་ངས་ཆོས་བསྟན་ཏོ་ཞེས་དགོངས་སོ་སྙམ་ན།རབ་འབྱོར།དེ་དེ་ལྟར་མི་བལྟ་སྟེ།དེ་བཞིན་གཤེགས་པས་གང་བསྟན་པའི་ཆོས་དེ་གང་ཡང་མེད་པའི་ཕྱིར་རོ།རབ་འབྱོར།སུ་ཞིག་འདི་སྐད་དུ།དེ་བཞིན་གཤེགས་པས་ཆོས་བསྟན་ཏོ་ཞེས་ཟེར་ན།རབ་འབྱོར།དེ་ནི་མེད་པ་དང༌།ལོག་པར་ཟིན་པས་ང་ལ་སྐུར་བར་འགྱུར་རོ།དེ་ཅིའི་ཕྱིར་ཞེ་ན།རབ་འབྱོར།ཆོས་བསྟན་པ་ཞེས་བྱ་བ་ནི།གང་ཆོས་བསྟན་པ་ཆོས་བསྟན་པ་ཞེས་བྱ་བར་དམིགས་པར་འགྱུར་བའི་ཆོས་དེ།གང་ཡང་མེད་པའི་ཕྱིར་རོ། དེ་ནས་བཅོམ་ལྡན་འདས་ལ་ཚེ་དང་ལྡན་པ་རབ་འབྱོར་གྱིས་འདི་སྐད་ཅེས་གསོལ་ཏོ།བཅོམ་ལྡན་འདས།མ་འོངས་པའི་དུས་ན་སེམས་ཅན་གང་དག་འདི་ལྟ་བུའི་ཆོས་བཤད་པ་འདི་ཐོས་ནས་མངོན་པར་ཡིད་ཆེས་པར་འགྱུར་བ་འབྱུང་བ་ལྟ་མཆིས་ལགས་སམ།བཅོམ་ལྡན་འདས་ཀྱིས་བཀའ་སྩལ་པ།རབ་འབྱོར།དེ་དག་ནི་སེམས་ཅན་ཡང་མ་ཡིན།སེམས་ཅན་མེད་པ་ཡང་མ་ཡིན་ནོ།དེ་ཅིའི་ཕྱིར་ཞེ་ན།རབ་འབྱོར།སེམས་ཅན་རྣམས་ཞེས་བྱ་བ་ནི།དེ་བཞིན་གཤེགས་པས་དེ་དག་སེམས་ཅན་མེད་པར་གསུངས་པའི་ཕྱིར་ཏེ།དེ་བས་ན་སེམས་ཅན་རྣམས་ཞེས་བྱའོ། རབ་འབྱོར་འདི་ཇི་སྙམ་དུ་སེམས།དེ་བཞིན་གཤེགས་པས་གང་བླ་ན་མེད་པ་ཡང་དག་པར་རྫོགས་པའི་བྱང་ཆུབ་མངོན་པར་རྫོགས་པར་སངས་རྒྱས་པའི་ཆོས་དེ་གང་ཡང་ཡོད་སྙམ་མམ།ཚེ་དང་ལྡན་པ་རབ་འབྱོར་གྱིས་གསོལ་པ།  བཅོམ་ལྡན་འདས།དེ་བཞིན་གཤེགས་པས་གང་བླ་ན་མེད་པ་ཡང་དག་པར་རྫོགས་པའི་བྱང་ཆུབ་མངོན་པར་རྫོགས་པར་སངས་རྒྱས་པའི་ཆོས་དེ་གང་ཡང་མ་མཆིས་ལགས་སོ།བཅོམ་ལྡན་འདས་ཀྱིས་བཀའ་སྩལ་པ།རབ་འབྱོར།དེ་དེ་བཞིན་ནོ།དེ་དེ་བཞིན་ཏེ།དེ་ལ་ཆོས་ཅུང་ཟད་ཀྱང་མེད་ཅིང་མི་དམིགས་ཏེ།དེས་ན་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཅེས་བྱའོ།ཡང་རབ་འབྱོར།ཆོས་དེ་ནི་མཉམ་པ་སྟེ།དེ་ལ་མི་མཉམ་པ་དང་མཉམ་པ་་གང་ཡང་་མེད་པས།དེས་ན་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཅེས་བྱའོ།བླ་ན་མེད་པ་ཡང་དག་པར་རྫོགས་པའི་བྱང་ཆུབ་དེ་ནི།བདག་མེད་པ་དང༌།སེམས་ཅན་མེད་པ་དང༌།སྲོག་མེད་པ་དང༌།  གང་ཟག་མེད་པར་མཉམ་པ་སྟེ།དགེ་བའི་ཆོས་ཐམས་ཅད་ཀྱིས་མངོན་པར་རྫོགས་པར་་སངས་རྒྱས་སོ། རབ་འབྱོར།དགེ་བའི་ཆོས་རྣམས་དགེ་བའི་ཆོས་རྣམས་ཞེས་བྱ་བ་ནི།དེ་དག་དེ་བཞིན་གཤེགས་པས་ཆོས་མེད་པ་ཉིད་དུ་གསུངས་ཏེ།དེས་ན་དགེ་བའི་ཆོས་རྣམས་ཞེས་བྱའོ། ཡང་རབ་འབྱོར།རིགས་ཀྱི་བུའམ་རིགས་ཀྱི་བུ་མོ་གང་ལ་ལ་ཞིག་གིས་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་ན་རིའི་རྒྱལ་པོ་རི་རབ་དག་ཇི་སྙེད་ཡོད་པ་དེ་ཙམ་གྱི་རིན་པོ་ཆེ་སྣ་བདུན་གྱི་ཕུང་པོ་མངོན་པར་བསྡུས་ཏེ་སྦྱིན་པ་བྱིན་པ་བས།གང་གིས་ཤེས་རབ་ཀྱི་ཕ་རོལ་ཏུ་ཕྱིན་པ་འདི་ལས་ཐ་ན་ཚིག་བཞི་པའི་ཚིགས་སུ་བཅད་པ་གཅིག་ཙམ་བཟུང་ནས་གཞན་དག་ལ་ཡང་་དག་པར་བསྟན་ན།རབ་འབྱོར།བསོད་ནམས་ཀྱི་ཕུང་པོ་འདི་ལ་བསོད་ནམས་ཀྱི་ཕུང་པོ་སྔ་མ་དེས་བརྒྱའི་ཆར་ཡང་ཉེ་བར་མི་ཕོད་པ་ནས་རྒྱུའི་བར་དུ་ཡང་མི་བཟོད་དོ། རབ་འབྱོར་འདི་ཇི་སྙམ་དུ་སེམས།དེ་བཞིན་གཤེགས་པ་འདི་སྙམ་དུ།ངས་སེམས་ཅན་རྣམས་དཀྲོལ་ལོ་ཞེས་དགོངས་སོ་སྙམ་ན།རབ་འབྱོར།དེ་དེ་ལྟར་མི་བལྟའོ།དེ་ཅིའི་ཕྱིར་ཞེ་ན།  རབ་འབྱོར།དེ་བཞིན་གཤེགས་པས་གང་བཀྲོལ་བའི་སེམས་ཅན་གང་ཡང་མེད་པའི་ཕྱིར་རོ།རབ་འབྱོར།གལ་ཏེ་དེ་བཞིན་གཤེགས་པས་སེམས་ཅན་གང་ལ་ལ་ཞིག་བཀྲོལ་བར་གྱུར་ན།དེ་ཉིད་དེ་བཞིན་གཤེགས་པའི་བདག་ཏུ་འཛིན་པར་འགྱུར།སེམས་ཅན་དུ་འཛིན་པ་དང༌།སྲོག་ཏུ་འཛིན་པ་དང༌།གང་ཟག་ཏུ་འཛིན་པར་འགྱུར་རོ།རབ་འབྱོར།བདག་ཏུ་འཛིན་ཅེས་བྱ་བ་ནི།འཛིན་པ་མེད་པར་དེ་བཞིན་གཤེགས་པས་གསུངས་ན།དེ་ཡང་བྱིས་པ་སོ་སོའི་སྐྱེ་བོ་རྣམས་ཀྱིས་བཟུང་ངོ།རབ་འབྱོར།བྱིས་པ་སོ་སོའི་སྐྱེ་བོ་རྣམས་ཞེས་བྱ་བ་ནི།དེ་དག་སྐྱེ་བོ་མེད་པ་ཉིད་དུ་དེ་བཞིན་གཤེགས་པས་གསུངས་ཏེ།དེས་ན་བྱིས་པ་སོ་སོའི་སྐྱེ་བོ་རྣམས་ཞེས་བྱའོ། རབ་འབྱོར་འདི་ཇི་སྙམ་དུ་སེམས།མཚན་ཕུན་སུམ་ཚོགས་པས་དེ་བཞིན་གཤེགས་པར་བལྟ་བར་བྱ་སྙམ་མམ།རབ་འབྱོར་གྱིས་གསོལ་པ།བཅོམ་ལྡན་འདས།  དེ་ནི་མ་ལགས་སོ།མཚན་ཕུན་སུམ་ཚོགས་པས་དེ་བཞིན་གཤེགས་པར་བལྟ་བར་མི་བགྱི་ལགས་སོ།བཅོམ་ལྡན་འདས་ཀྱིས་བཀའ་སྩལ་པ།རབ་འབྱོར།དེ་དེ་བཞིན་ནོ།  དེ་དེ་བཞིན་ཏེ།མཚན་ཕུན་སུམ་ཚོགས་པས་དེ་བཞིན་གཤེགས་པར་བལྟ་བར་མི་བྱ་སྟེ།རབ་འབྱོར།གལ་ཏེ་མཚན་ཕུན་སུམ་ཚོགས་པས་དེ་བཞིན་གཤེགས་པར་བལྟ་བར་གྱུར་ན།འཁོར་ལོས་བསྒྱུར་བའི་རྒྱལ་པོ་ཡང་དེ་བཞིན་གཤེགས་པར་འགྱུར་ཏེ།དེ་བས་ན་མཚན་ཕུན་སུམ་ཚོགས་པས་དེ་བཞིན་གཤེགས་པར་བལྟ་བར་མི་བྱའོ།དེ་ནས་བཅོམ་ལྡན་འདས་ལ་ཚེ་དང་ལྡན་པ་རབ་འབྱོར་གྱིས་འདི་སྐད་ཅེས་གསོལ་ཏོ། བཅོམ་ལྡན་འདས།བདག་གིས་ཇི་ལྟར་བཅོམ་ལྡན་འདས་ཀྱིས་གསུངས་པའི་དོན་འཚལ་བ་ལྟར་ན།མཚན་ཕུན་སུམ་ཚོགས་པས་དེ་བཞིན་གཤེགས་པར་བལྟ་མི་བགྱི་ལགས་སོ།དེ་ནས་བཅོམ་ལྡན་འདས་ཀྱིས་དེའི་ཚེ་ཚིགས་སུ་བཅད་པ་འདི་དག་བཀའ་སྩལ་ཏོ།གང་དག་ང་ལ་གཟུགས་སུ་མཐོང༌།གང་དག་ང་ལ་སྒྲར་ཤེས་པ།ལོག་པའི་ལམ་དུ་ཞུགས་པ་སྟེ།སྐྱེ་བོ་དེ་དག་ང་མི་མཐོང༌།སངས་རྒྱས་རྣམས་ནི་ཆོས་ཉིད་ལྟ།འདྲེན་པ་རྣམས་ནི་ཆོས་ཀྱི་སྐུ།ཆོས་ཉིད་ཤེས་པར་བྱ་མིན་པས།དེ་ནི་རྣམ་པར་ཤེས་མི་ནུས།རབ་འབྱོར་འདི་ཇི་སྙམ་དུ་སེམས།  མཚན་ཕུན་སུམ་ཚོགས་པས་དེ་བཞིན་གཤེགས་པ་དགྲ་བཅོམ་པ་ཡང་དག་ར་རྫོགས་པའི་སངས་རྒྱས་སོ་སྙམ་དུ་འཛིན་ན།རབ་འབྱོར།ཁྱོད་ཀྱིས་དེ་ལྟར་བལྟ་བར་མི་བྱ་སྟེ།རབ་འབྱོར།མཚན་ཕུན་སུམ་ཚོགས་པས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་་བྱང་ཆུབ་མངོན་པར་རྫོགས་པར་སངས་རྒྱས་པ་མེད་དོ།རབ་འབྱོར།ཁྱོད་འདི་སྙམ་དུ།བྱང་ཆུབ་སེམས་དཔའི་ཐེག་པ་ལ་ཡང་དག་པར་ཞུགས་པ་རྣམས་ཀྱིས་ཆོས་གང་ལ་ལ་ཞིག་རྣམ་པར་བཤིག་པའམ།ཆད་པར་བཏགས་པའོ་སྙམ་དུ་འཛིན་ན།རབ་འབྱོར།  དེ་ལྟར་བལྟ་བར་མི་བྱ་སྟེ།བྱང་ཆུབ་སེམས་དཔའི་ཐེག་པ་ལ་ཡང་དག་པར་ཞུགས་པ་རྣམས་ཀྱིས་ཆོས་གང་ཡང་རྣམ་པར་བཤིག་པའམ།ཆད་པར་བཏགས་པ་མེད་དོ།ཡང་རབ་འབྱོར།  རིགས་ཀྱི་བུའམ་རིགས་ཀྱི་བུ་མོ་གང་གིས་འཇིག་རྟེན་གྱི་ཁམས་གངྒཱའི་ཀླུང་གི་བྱེ་མ་སྙེད་དག་རིན་པོ་ཆེ་སྣ་བདུན་གྱིས་རབ་ཏུ་གང་བར་བྱས་ཏེ་སྦྱིན་པ་བྱིན་པ་བས། བྱང་ཆུབ་སེམས་དཔའ་གང་གིས་ཆོས་ཀྱི་རྣམ་གྲངས་འདི་བདག་མེད་ཅིང་སྐྱེ་བ་མེད་པར་བཟོད་པ་ཐོབ་ན།  དེ་ཉིད་གཞི་དེ་ལས་བསོད་ནམས་ཀྱི་ཕུང་པོ་ཆེས་མང་དུ་གྲངས་མེད་དཔག་ཏུ་མེད་པ་བསྐྱེད་དོ།ཡང་རབ་འབྱོར།བྱང་ཆུབ་སེམས་དཔས་བསོད་ནམས་ཀྱི་ཕུང་པོ་ཡོངས་སུ་གཟུང་བར་མི་བྱའོ།ཚེ་དང་ལྡན་པ་རབ་འབྱོར་གྱིས་གསོལ་པ།  བཅོམ་ལྡན་འདས།བྱང་ཆུབ་སེམས་དཔས་བསོད་ནམས་ཀྱི་ཕུང་པོ་ཡོངས་སུ་གཟུང་བར་མི་བགྱི་ལགས་སམ།བཅོམ་ལྡན་འདས་ཀྱིས་བཀའ་སྩལ་པ།རབ་འབྱོར།ཡོངས་སུ་གཟུང་མོད་ཀྱི་ལོག་པར་མི་གཟུང་སྟེ།དེས་ན་ཡོངས་སུ་གཟུང་བ་ཞེས་བྱའོ།ཡང་རབ་འབྱོར།གང་ལ་ལ་ཞིག་འདི་སྐད་དུདེ་བཞིན་གཤེགས་པ་བཞུད་དམ།བྱོན་ཏམ།བཞེངས་སམ།བཞུགས་སམ།མནལ་བར་མཛད་དོ་ཞེས་དེ་སྐད་ཟེར་ན།དེ་ཡིས་ངས་བཤད་པའི་དོན་མི་ཤེས་སོ།དེ་ཅིའི་ཕྱིར་ཞེ་ན།རབ་འབྱོར།དེ་བཞིན་གཤེགས་པ་ཞེས་བྱ་བ་ནི།གར་ཡང་མ་བཞུད་གང་ནས་ཀྱང་མ་བྱོན་པའི་ཕྱིར་ཏེ།དེས་ན་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཞེས་བྱའོ།ཡང་རབ་འབྱོར།  རིགས་ཀྱི་བུའམ་རིགས་ཀྱི་བུ་མོ་གང་ལ་ལ་ཞིག་གིས་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་ན་སའི་རྡུལ་རྣམས་ཇི་སྙེད་ཡོད་པ་དེ་དག་འདི་ལྟ་སྟེ།དཔེར་ན།རྡུལ་ཕྲ་རབ་ཀྱི་ཚོགས་བཞིན་དུ་ཕྱེ་མར་བྱས་ན།རབ་འབྱོར།འདི་ཅི་སྙམ་དུ་སེམས།རྡུལ་ཕྲ་རབ་ཀྱི་ཚོགས་དེ་མང་བ་ཡིན་སྙམ་མམ།རབ་འབྱོར་གྱིས་གསོལ་པ།བཅོམ་ལྡན་འདས།དེ་དེ་ལྟར་ལགས་ཏེ།རྡུལ་ཕྲ་རབ་ཀྱི་ཚོགས་དེ་མང་བ་ལགས་སོ།དེ་ཅིའི་སླད་དུ་ཞེ་ན།  བཅོམ་ལྡན་འདས།གལ་ཏེ་རྡུལ་ཕྲ་རབ་ཀྱི་ཚོགས་ཤིག་མཆིས་པར་གྱུར་ན།བཅོམ་ལྡན་འདས་ཀྱིས་རྡུལ་ཕྲ་རབ་ཀྱི་ཚོགས་ཞེས་བཀའ་མི་སྩོལ་བའི་སླད་དུའོ། དེ་ཅིའི་སླད་དུ་ཞེ་ན།བཅོམ་ལྡན་འདས་ཀྱིས་རྡུལ་ཕྲ་རབ་ཀྱི་ཚོགས་ཞེས་གང་གསུངས་པ་དེ་ཚོགས་མ་མཆིས་པར་དེ་བཞིན་གཤེགས་པས་གསུངས་པའི་སླད་དུ་སྟེ།དེས་ན་རྡུལ་ཕྲ་རབ་ཀྱི་ཚོགས་ཞེས་བགྱིའོ། དེ་བཞིན་གཤེགས་པས་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་ཞེས་གང་གསུངས་པ་དེ་ཁམས་མ་མཆིས་པར་དེ་བཞིན་གཤེགས་པས་གསུངས་ཏེ།དེས་ན་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་ཞེས་བགྱིའོ།དེ་ཅིའི་སླད་དུ་ཞེ་ན།བཅོམ་ལྡན་འདས།གལ་ཏེ་འཇིག་རྟེན་གྱི་ཁམས་ཤིག་མཆིས་པར་གྱུར་ན།དེ་ཉིད་རིལ་པོར་འཛིན་པར་འགྱུར་བའི་སླད་དུའོ།དེ་བཞིན་གཤེགས་པས་རིལ་པོར་འཛིན་པར་གང་གསུངས་པ་དེ།འཛིན་པ་མ་མཆིས་པར་དེ་བཞིན་གཤེགས་པས་གསུངས་པའི་སླད་དུ་སྟེ།དེས་ན་རིལ་པོར་འཛིན་པ་ཞེས་བགྱིའོ།བཅོམ་ལྡན་འདས་ཀྱིས་བཀའ་སྩལ་པ།རབ་འབྱོར།རིལ་པོར་འཛིན་པ་ཉིད་ནི།ཐ་སྙད་དེ།ཆོས་དེ་ནི།  བརྗོད་དུ་མེད་པ་ཡིན་ནོ།དེ་ཡང་བྱིས་པ་སོ་སོའི་སྐྱེ་བོ་རྣམས་ཀྱིས་བཟུང་ངོ།རབ་འབྱོར།གང་ལ་ལ་ཞིག་འདི་སྐད་དུ།  དེ་བཞིན་གཤེགས་པས་བདག་ཏུ་ལྟ་བར་གསུངས༌།དེ་བཞིན་གཤེགས་པས་སེམས་ཅན་དུ་ལྟ་བ་དང༌།སྲོག་ཏུ་ལྟ་བ་དང༌།གང་ཟག་ཏུ་ལྟ་བར་གསུངས་སོ་ཞེས་ཟེར་ན།དེ་ཡང་དག་པར་སྨྲ་བས་སྨྲ་བ་ཡིན་ནམ།རབ་འབྱོར་གྱིས་གསོལ་པ།བཅོམ་ལྡན་འདས།དེ་ནི་མ་ལགས་སོ།བདེ་བར་གཤེགས་པ།དེ་ནི་མ་ལགས་སོ།དེ་ཅིའི་སླད་དུ་ཞེ་ན།བཅོམ་ལྡན་འདས། དེ་བཞིན་གཤེགས་པས་བདག་ཏུ་ལྟ་བར་གང་གསུངས་པ་དེ་ནི།ལྟ་བ་མ་མཆིས་པར་དེ་བཞིན་གཤེགས་པས་གསུངས་པའི་སླད་དུ་སྟེ།དེས་ན་བདག་ཏུ་ལྟ་བ་ཞེས་བགྱིའོ།བཅོམ་ལྡན་འདས་ཀྱིས་བཀའ་སྩལ་པ།རབ་འབྱོར།འདི་ལ་བྱང་ཆུབ་སེམས་དཔའི་ཐེག་པ་ལ་ཡང་དག་པར་ཞུགས་པས་འདི་ལྟར་ཆོས་ཐམས་ཅད་ཤེས་པར་བྱ།ལྟ་བར་བྱ།མོས་པར་བྱ་སྟེ། ཅི་ནས་ཆོས་སུ་འདུ་ཤེས་པ་ལ་ཡང་མི་གནས་པ་ཤེས་པར་བྱའོ།དེ་ཅིའི་ཕྱིར་ཞེ་ན།རབ་འབྱོར།  ཆོས་སུ་འདུ་ཤེས་ཆོས་སུ་འདུ་ཤེས་ཞེས་བྱ་བ་ནི།དེ་འདུ་ཤེས་མེད་པར་དེ་བཞིན་གཤེགས་པས་གསུངས་པའི་ཕྱིར་ཏེ།དེས་ན་ཆོས་སུ་འདུ་ཤེས་ཆོས་སུ་འདུ་ཤེས་ཞེས་བྱའོ།ཡང་རབ་འབྱོར།  བྱང་ཆུབ་སེམས་དཔའ་སེམས་དཔའ་ཆེན་པོ་གང་གིས་འཇིག་རྟེན་གྱི་ཁམས་དཔག་ཏུ་མེད་ཅིང་གྲངས་མེད་པ་དག་རིན་པོ་ཆེ་སྣ་བདུན་གྱིས་རབ་ཏུ་གང་བར་བྱས་ཏེ་སྦྱིན་པ་བྱིན་པ་བས། རིགས་ཀྱི་བུའམ་རིགས་ཀྱི་བུ་མོ་གང་གིས་ཤེས་རབ་ཀྱི་ཕ་རོལ་ཏུ་ཕྱིན་པ་འདི་ལས་ཐ་ན་ཚིག་བཞི་པའི་ཚིགས་སུ་བཅད་པ་ཙམ་བྲིས་ནས་འཛིན་ཏམ།འཆང་ངམ།ཀློག་གམ།ཀུན་ཆུབ་པར་བྱེད་དམ།གཞན་དག་ལ་ཡང་རྒྱ་ཆེར་ཡང་དག་པར་རབ་ཏུ་སྟོན་ན།དེ་ཉིད་གཞི་དེ་ལས་བསོད་ནམས་མང་དུ་གྲངས་མེད་དཔག་ཏུ་མེད་པ་བསྐྱེད་དོ།  ཇི་ལྟར་ཡང་དག་པར་རབ་ཏུ་སྟོན་ཅེ་ན།ཇི་ལྟར་ཡང་དག་པར་རབ་ཏུ་མི་སྟོན་པ་དེ་བཞིན་དུ་ཡང་དག་པར་རབ་ཏུ་སྟོན་པ་སྟེ།དེས་ན་ཡང་དག་པར་རབ་ཏུ་སྟོན་པ་ཞེས་བྱའོ།སྐར་མ་རབ་རིབ་མར་མེ་དང༌།སྒྱུ་མ་ཟིལ་བ་ཆུ་བུར་དང༌།རྨི་ལམ་གློག་དང་སྤྲིན་ལྟ་བུར།འདུས་བྱས་ཐམས་ཅད་དེ་ལྟར་ལྟ། བཅོམ་ལྡན་འདས་ཀྱིས་དེ་སྐད་ཅེས་བཀའ་སྩལ་ནས།གནས་བརྟན་རབ་འབྱོར་དང༌།དགེ་སློང་དེ་དག་དང་།བྱང་ཆུབ་སེམས་དཔའ་དེ་དག་དང༌།འཁོར་བཞི་པོ་དགེ་སློང་དང༌།དགེ་སློང་མ་དང༌།དགེ་བསྙེན་དང༌།དགེ་བསྙེན་མ་དེ་དག་དང༌།ལྷ་དང༌།མི་དང༌།  ལྷ་མ་ཡིན་དང༌།དྲི་ཟར་བཅས་པའི་འཇིག་རྟེན་ཡི་རང་སྟེ།བཅོམ་ལྡན་འདས་ཀྱིས་གསུངས་པ་ལ་མངོན་པར་བསྟོད་དོ། འཕགས་པ་ཤེས་རབ་ཀྱི་ཕ་རོལ་ཏུ་ཕྱིན་པ་རྡོ་རྗེ་གཅོད་པ་ཞེས་བྱ་བ་ཐེག་པ་ཆེན་པོའི་མདོ་རྫོགས་སོ།